Parlement dagvaar Steinhoff se Ben La GrangeArgieffoto: ANA Die DA het die parlement se staande komitee oor finansies se besluit om Ben La Grange, voormalige finansiële hoof van Steinhoff International Holdings, te dagvaar om voor die komitee te verskyn verwelkom. Enocent Nemuramba, nasionale woordvoerder van die DA, het gesê La Grange het vroeër onderneem om in die gees van “samewerking en deursigtigheid” voor die komitee in die parlement te verskyn. La Grange sou aanvanklik op 22 Augustus verskyn het en dit is later op versoek van Steinhoff na 29 Augustus uitgestel. “Ons is egter nou ingelig dat hy geweier het om 29 Augustus 2018 voor die finansieskomitee te verskyn by die geskeduleerde inligtingsessie, op grond daarvan dat sy prokureur nie beskikbaar is nie,” het Nemuramba gesê. Die DA meen dít skep die indruk dat La Grange koue voete gekry het en sy bes probeer om ŉ polsing oor sy rol in “moontlik die grootste korporatiewe skandaal in die geskiedenis van Suid-Afrika” te vermy. “Die DA verwelkom daarom die besluit deur die komitee oor finansies om Baleka Mbete, speaker van die nasionale vergadering, te versoek om La Grange te dagvaar om voor die parlement te verskyn,” het Nemuramba gesê.